Forsvarschef Peter Bartram er stærkt utilfreds med den åbenmundede og hårde kritik af den nye officersuddannelse, som chefen for Hærens Officersskole flere gange har givet udtryk for. Derfor indledte forsvarschefen med en højst usædvanlig manøvre i fredags det administrative arbejde med at flytte den højtstående officer oberst Eigil Schjønning til andet arbejde.

Chefen for den traditionsrige officersskole på Frederiksberg Slot kom i en tale for nylig for alvor på tværs af forsvarschefen og den politiske beslutning i forårets forsvarsforlig om at ændre de danske officersuddannelser.

I fremtiden skal hovedparten af officersaspiranterne have en civil bacheloruddannelse, før de kommer på en fælles officersskole for alle tre værn i stedet for som nu at gennemgå et langt uddannelsesforløb alene inden for hæren, flyvevåbnet eller søværnet.